สวัสดีค่ะอยากทราบสาเหตุของการมีเมือกปนเลือดช่วงไข่ตก หลังมีเพศสัมพันธ์กับสามี วันต่อมาเป็นคล้ายๆตกขาวแต่มีสีชมพู ไม่ทราบเกิดจากสาเหตุใดได้บ้างคะ สังเกตุตัวเองพบว่าเป็นแบบนี้มาได้สองรอบเดือนแล้ว แต่ก่อนไม่เป็น มักจะเป็นหลังมีเพศสัมพันธ์กับสามีค่ะ
สวัสดีค่ะ เลือดที่ออกจากช่องคลอดในช่วงกึ่งกลางของรอบเดือน หากมีปริมาณเพียงเล็กน้อยและมาเพียง 1-2 วันดังกล่าว อาจเป็นเลือดออกในวันไข่ตกได้ ซึ่งในบางราย อาจมีอาการปวดท้องน้อยร่วมด้วยได้ เรียกว่า mid cycle pain หรือ Mittelschmerz และอาจมีอาการอื่นๆ ได้อีก เช่น เจ็บเต้านม คลื่นไส้ ไวต่อกลิ่นต่างๆ ตกขาวเป็นมูกใสมากขึ้น ความต้องการทางเพศมากขึ้น เป็นต้น ทั้งนี้ อาจไม่จำเป็นต้องเกิดในทุกรอบเดือน บางเดือนอาจมีหรือไม่มีก็ได้ หรือมีเพียงบางอาหาร หรือหลายอาการก็ได้ค่ะแต่หากเลือดที่ออก มีปริมาณมาก ออกหลายวัน ออกแบบกะปริดกะปรอยเรื่อยๆ ไม่ได้ออกเฉพาะแค่วันไข่ตก ก็จะเกิดจากความผิดปกติได้หลายๆ สาเหตุ เช่น การทำงานของรังไข่ผิดปกติ ภาวะไทรอยด์ฮอร์โมนผิดปกติ ผลข้างเคียงจากการใช้ยาฮอร์โมนต่างๆ มีเนื้องอกมดลูก เยื่อบุโพรงมดลูกหนาตัวผิดปกติ มะเร็งเยื่อบุโพรงมดลูก มะเร็งปากมดลูก เป็นต้น ดังนั้น หากมีเลือดออกแบบผิดปกติดังกล่าว ก็ควรไปพบสูติ-นรีแพทย์เพื่อตรวจค่ะ